O nouă ediție a Chefi la Cuțite a început aseară, primul sezon fără Cătălin Scărlătescu, Sorin Bontea și Florin Dumitrescu.
Emisiunea merge mai departe avându-i în frunte pe Alexantru Sautner, Richard Abou Zaki, Ștefan Popescu și Orlando Zaharia, dar chiar din start a înregistrat o lovitură.
Potrivit paginademedia.ro, Premiera Chefi la cuţite a fost depăşită de Clanul (până la ora 22.30), apoi de un film din 2013 dat de Pro TV: Ninja - Răzbunarea.
În primul episod din noul sezon, prezentatoarea Irina Fodor a făcut o remarcă subtilă la adresa foștilor bucătari Cătălin Scărlătescu, Sorin Bontea și Florin Dumitrescu, spunând că emisiunea nu a pierdut nimic o dată cu plecarea chefilor, ci a avut de câștigat, căci juriul este format acum din patru cunoscuți și talentați bucătari.
"Bună seara! Bine v-am găsit! Am avut emoții și am emoții și sper că și voi, pentru că emoțiile acestea sunt foarte plăcute. Sunt cele care ne dau aripi, sunt emoțiile pe care le avem doar de câteva ori în viață. Ce să spun?! 13! Este un număr care nu se dezminte, dar până la urmă e doar un număr. Nu ne lăsăm intimidați de notorietatea lui fatidică. Mai bine să-l interpretăm și să-l reinterpretăm mereu pe plus!
Deci, nu am scăzut 3, ci am adunat unu! Punem punct și o luăm de la capăt. Despicăm firul sezoanelor cu patru motive să aprindem flăcările în bucătărie. E un nou sezon cu mai multe talente culinare, mai multă experiență, cu stele Michelin, cu semnături deja afirmate, valoroase, deja strălucite, impecabili, implacabili, incontestabili. Patru ași, patru chefi!", a spus Irina Fodor, în timpul emisiunii, conform wowbiz.ro.